**CHANJO YA MATONE YA POLIO KUONGEZA KINGA YA MWILI KWA WATOTO WADOGO**

Katibu Tawala wa Wilaya Bukoba Bibi Kadole Kilugala kwa niaba ya Mkuu wa Wilaya Bukoba Mhe. Moses Machali ameitaka Kamati ya Afya ya Msingi ya Halmashauri ya Wilaya Bukoba kuwajengea uelewa wananchi kuhusu umuhimu na faida ya Chanjo ya Matone ya Polio kwa watoto walio chini ya umri wa miaka mitano inayotazamiwa kutolewa kuanzia tarehe 28.4.2022 hadi 01.05.2022.

Bibi Kadole ameeleza hayo leo wakati alipokuwa akifungua kikao cha Kamati ya Afya ya Msingi Wilaya Bukoba cha Kampeni Shirikishi ya Utoaji wa Chanjo ya Matone ya Polio na kueleza kwamba lengo la serikali ni kuhakikisha walau asilimia 95 ya watoto walio chini ya umri wa miaka mitano wanapatiwa chanjo hiyo huku katika Halmashauri ya Wilaya Bukoba ikitarajiwa kutoa chanjo hiyo kwa asilimia 100.

Naye Mratibu wa Chanjo wa Halmashauri ya Wilaya Bukoba ndugu Yohana Buluba ameeleza kuwa wanataraji kuchanja watoto elfu sitini na tano na mia sita thelathini na tisa (65,639) ikiwa ni sawa na asilimia 100 na kwamba zoezi hili litafanyika nyumba kwa nyumba na watoto watakaopatiwa chanjo hiyo watawekewa rangi kwenye kidole kidogo cha kiganjani ili kuwatambulisha kwa wakaguzi wa usimamizi wa zoezi hilo wa ngazi ya wilaya na ya kimataifa.

Chanjo hiyo ya matone ya Polio kwa watoto walio chini ya miaka mitano inafadhiliwa na Shirika la Afya Duniani (WHO) na Shirika la Umoja wa Mataifa Linalohudumia Watoto na Wanawake (UNICEF) na inatolewa kwa ajili ya kuwaongezea kinga watoto dhidi ya mlipuko wa ugonjwa wa Polio ambao kwa sasa umetokea katika nchi ya Malawi. Hivyo watoto wote walio chini ya miaka mitano watapatiwa chanjo hiyo.